Foto: Screenshot

HRVATSKA će kao domaćin skupine Eurobasketa 2015 u rujnu u Zagrebu dočekati Sloveniju, Makedoniju, Grčku, Gruziju i Nizozemsku. Odlučeno je tako poludirigiranim ždrijebom danas, 270 dana prije početka EP-a.

Nakon što je ždrijeb za prošli Eurobasket održan u slovenskoj Postojnskoj jami, ove godine odabir je bio još neobičniji - Disneyland u Parizu.

Kod ždrijeba je pomogao i bivši hrvatski reprezentativac Gordan Giriček, uz još nekoliko velikih imena europske košarke.

Podsjetimo, zbog ratne situacije FIBA oduzela domaćinstvo EP-a Ukrajini, dodijelila ga je zajedničkoj organizaciji Francuske (skupina u Montpellieru, završnica u Lilleu), Njemačke (Berlin), Latvije (Riga) i Hrvatske (Zagreb, Arena). Utakmice po skupinama igrat će se od 5. do 11. rujna sljedeće godine, a završnica, u koju će se probiti po četiri najbolje selekcije iz svake skupine, od 12. do 20. rujna u Lilleu,na nogometnom stadionu čiji je kapacitet čak 27.000 mjesta. Ovo je prvi puta da četiri zemlje organiziraju košarkaški EURO,

Ujedno je zbog kratkog vremena za pripremu dopustila domaćinima odabir jedne reprezentacije partnera koju se moglo pozvati u skupinu (Hrvatska je odabrala Sloveniju), što je rezultiralo određenim ograničenjima uoči ždrijeba.

Hrvatska je izvučena iz prvog pota u skupinu C, a Slovenija joj je automatski pridružena iz drugog pota, kao i Nijemcima Turska, Francuzima Finska i Latvijcima Estonija. Zatim su u zagrebačku skupinu sletjela još dva imena iz šireg susjedstva, Makedonija i Grčka, što je razveselilo vrh HKS-a.

Tekst se nastavlja ispod oglasa

Uoči ždrijeba, svoje želje je iznio glavni tajnik HKS-a Željko Drakšić: ''Volio bih da izvučemo Makedoniju, ili BiH. Razmišljam organizacijski, odnosno financijski. Na Svjetskom rukometnom prvenstvu u Hrvatskoj 2009., makedonsku reprezentaciju pratilo je više od 3000 navijača, a siguran sam i da bi BiH privukla puno svojih navijača. Zbog toga smo u skupinu pozvali Sloveniju.''

Na prošlom EURU u Sloveniji 2013. godine Hrvatska je zauzela četvrto mjesto.